Respublika bolalar ijtimoiy moslashuvi markazining Nukus mintaqaviy filiali faoliyatini tashkil etish chora-tadbirlari toʻgʻrisida
(resolution, 2020-01-09)

Respublika bolalar ijtimoiy moslashuvi markazi faoliyatini yanada rivojlantirish va Qoraqalpogʻiston Respublikasida imkoniyati cheklangan, ijtimoiy va huquqiy jihatdan xatar guruhlariga kiradigan bolalarga va ularning oilalariga, shuningdek, iqtidorli bolalarga koʻrsatilayotgan ijtimoiy-pedagogik, huquqiy, tibbiy-reabilitatsiya va axborot-taʼlim yordamini kengaytirish uchun zarur shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Xalq taʼlimi vazirligi, Respublika bolalar ijtimoiy moslashuvi markazi (keyingi oʻrinlarda Markaz deb ataladi) va Qoraqalpogʻiston Respublikasi Vazirlar Kengashining Nukus shahrida Respublika bolalar ijtimoiy moslashuvi markazi mintaqaviy filialini (keyingi oʻrinlarda Filial deb ataladi) tashkil etish toʻgʻrisidagi taklifiga rozilik berilsin. 2. Vazirlar Mahkamasining “Respublika bolalar ijtimoiy moslashuvi markazining hududiy filiallari faoliyatini tashkil etish chora-tadbirlari toʻgʻrisida” 2013-yil 6-martdagi 68-son qaroriga muvofiq: Markaz mintaqaviy filiallari xodimlarining umumiy cheklangan soni 43 nafar, shu jumladan, boshqaruv xodimlari soni 9 nafar boʻlgan namunaviy tuzilmasi tasdiqlanganligi; Markazning mintaqaviy filiallari faoliyatini moliyalashtirish, shu jumladan, bitta xizmat yengil avtotransport vositasi bilan taʼminlash, Oʻzbekiston Respublikasi Davlat budjeti parametrlarining tegishliyilga “Taʼlim” sohasida nazarda tutiladigan budjet mablagʻlari hisobidan amalga oshirilishi maʼlumot uchun qabul qilinsin. 3. Markaz bir oy muddatda mazkur qarorning 2-bandida koʻrsatilgan namunaviy tuzilma asosida Filialning tuzilmasini tasdiqlash choralarini koʻrsin. 4. Oʻzbekiston Respublikasi Moliya vazirligi 2020-yilda Filialni saqlash xarajatlari uchun Oʻzbekiston Respublikasi Davlat budjeti parametrlari doirasida mablagʻlar ajratsin hamda har yili zarur boʻladigan budjet mablagʻlarini nazarda tutsin. 5. Markaz Oʻzbekiston Respublikasi Bandlik va mehnat munosabatlari vazirligi bilan birgalikda Filialni zamonaviy fikrlovchi, yuqori malakali va masʼuliyat tuygʻusi yuqori boʻlgan, imkoniyati cheklangan, ijtimoiy va huquqiy jihatdan xatar guruhlaridan boʻlgan bolalar va ularning oilalariga, shuningdek, iqtidorli bolalarga ijtimoiy-pedagogik, huquqiy, tibbiy-reabilitatsiya va axborot-taʼlim yordami koʻrsatish sohasida tegishli amaliy ish tajribasiga ega boʻlgan xodimlar bilan taʼminlash yuzasidan zarur choralarni koʻrsin. 6. Qoraqalpogʻiston Respublikasi Vazirlar Kengashi: Filialni joylashtirish uchun mos bino ajratsin; Markaz Oʻzbekiston Respublikasi Investitsiyalar va tashqi savdo vazirligi bilan birgalikda Filialni zarur jihozlar bilan taʼminlash uchun takliflarni ishlab chiqib, xorijiy va mahalliy tashkilotlarning grantlarini jalb etish yuzasidan tegishli choralar koʻrsin. 7. Vazirlar Mahkamasining “Respublika bolalar ijtimoiy moslashuvi markazi faoliyatini yanada takomillashtirish toʻgʻrisida” 2012-yil 28-iyundagi 185-son qaroriga (Oʻzbekiston Respublikasi QHT, 2012-yil, 26-27-son, 295-modda) ilovaga muvofiq oʻzgartirish kiritilsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Qoraqalpogʻiston Respublikasi Vazirlar Kengashi raisi Q.R. Sariyev zimmasiga yuklansin. 1-ilovaning matni quyidagi tahrirda bayon etilsin: